Komisijos sprendimas
2003 m. gegužės 2 d.
iš esmės pripažįstantis dokumentų, pateiktų nuodugniai patikrinti dėl sulfurilo fluorido, natrio bispiribako ir paecilomyces lilacinus galimo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2003) 1426)
(tekstas svarbus EEE)
(2003/305/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/23/EB [2], ypač į jos 6 straipsnio 3 ir 5 dalis,
kadangi:
(1) Direktyvoje 91/414/EEB yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) 2002 m. liepos 29 d. Dow AgroSciences Ltd pateikė Jungtinės Karalystės institucijoms dokumentus dėl veikliosios medžiagos sulfurilo chlorido ir paraišką siekti jos įrašymo į Direktyvos 91/414/EEB I priedą. 2002 m. vasario 26 d. Bayer CropScience pateikė Italijos institucijoms dokumentus dėl veikliosios medžiagos natrio bispiribako ir paraišką siekti jos įrašymo į Direktyvos 91/414/EEB I priedą. 2002 m. spalio 15 d. Prophyta Biologischer Pflanzenschutz GmbH pateikė Belgijos institucijoms veikliosios medžiagos paecilomyces lilacinus dokumentus ir paraišką siekti jos įrašymo į Direktyvos 91/414/EEB I priedą.
(3) Jungtinės Karalystės, Italijos ir Belgijos institucijos pranešė Komisijai, kad, atrodo, jog po pradinio patikrinimo minėtų veikliųjų medžiagų dokumentai atitinka Direktyvos 91/414/EEB II priedo duomenų ir informacijos reikalavimus. Be to, atrodo, kad pateikti dokumentai atitinka Direktyvos 91/414/EEB III priedo duomenų ir informacijos reikalavimus, keliamus vienam augalų apsaugos produktui, savo sudėtyje turinčiam minėtos veikliosios medžiagos. Pagal Direktyvos 91/414/EEB 6 straipsnio 2 dalį atitinkami pareiškėjai dokumentus vėliau pateikė Komisijai ir kitoms valstybėms narėms bei perdavė Maisto grandinės ir gyvūnų sveikatos nuolatiniam komitetui.
(4) Šiuo sprendimu turėtų būti oficialiai patvirtinta Bendrijos lygiu, kad dokumentai laikomi iš esmės atitinkančiais II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - Direktyvos 91/414/EEB III priedo reikalavimus.
(5) Šis sprendimas neturėtų pažeisti Komisijos teisės prašyti pareiškėjo pateikti paskirtai valstybei narei pranešėjai papildomų duomenų arba informacijos apie konkrečią cheminę medžiagą tam tikriems dokumentų klausimams išsiaiškinti.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede nurodytų veikliųjų medžiagų dokumentai, pateikti Komisijai ir valstybėms narėms norint pasiekti, kad šios medžiagos būtų įrašytos į Direktyvos 91/414/EEB I priedą, iš esmės atitinka Direktyvos 91/414/EEB II priede nustatytus duomenų ir informacijos reikalavimus.
Atsižvelgiant į siūlomą naudojimą, dokumentai atitinka Direktyvos 91/414/EEB III priede nustatytus duomenų ir informacijos reikalavimus vienam augalų apsaugos produktui, savo sudėtyje turinčiam veikliosios medžiagos.
2 straipsnis
Valstybė narė pranešėja tęsia nuodugnų atitinkamų dokumentų tikrinimą ir kuo greičiau, bet ne vėliau kaip per metus nuo 2003 m. gegužės 6 d., pateikia Komisijai savo patikrinimų išvadas kartu su rekomendacijomis dėl minėtų veikliųjų medžiagų įrašymo arba neįrašymo į Direktyvos 91/414/EEB I priedą ir visas su tuo susijusias sąlygas.
3 straipsnis
Šis sprendimas skirtas valstybėms narėms.
Priimta Briuselyje, 2003 m. gegužės 2 d.